Mie goreng

Ang mie goreng (; "pinritong pansit"), kilala rin bilang bakmi goreng, ay isang piniritong pansit mula sa Indonesya. Sinasangkapan ito ng manipis at dilaw na pansit na pinrito sa mantika kasabay ng bawang, sibuyas o lasuna, pritong hipon, manok, baka, o hiniwang bakso (bola-bola), sili, petsay, repolyo, kamatis, itlog, at iba pang gulay. Laganap sa Indonesya, ibinebenta ito ng mga nagtitinda ng pagkain mula sa mga warung sa kalye hanggang sa mga mamahaling restoran.

Kasaysayan
Sa Indonesya, kung saan isa sa mga pinakalaganap na pagkaing simple ang mi goreng, inuugnay ang pinagmulan ng pagkain sa lutuing Tsinong Indones. Halata ang impluwensiyang Tsino sa pagkaing Indones tulad ng bakmi, mi ayam, pangsit, bakso, lumpia, kwetiau goreng, at mi goreng. Hinango ang putahe mula sa Tsinong chow mein at pinaniniwalaang ipinakilala ng mga imigranteng Tsino sa Indonesya. Kahit naimpluwensiyahan ito ng lutuing Tsino, Indones na Indones ang lasa nitong pagkain at naging bahagi na ng lutuing Indones, sa, bilang halimbawa, paglalagay ng kecap manis na nagpapaamis nang kaunti, isang budbod ng pinritong lasuna, at maanghang na sambal. Iniiwasan ang baboy at ang mantika nito at sa halip isinasahog ang hipon, manok, o baka para sa karamihan na Muslim.

Paghahanda
Ayon sa tradisyon, ang mi goreng ay gawa sa bakmi (dilaw na pansit de-trigo) na ginisa kasabay ng hiniwang lasuna, sibuyas, at bawang, toyo, itlog, gulay, manok, karne, o pagkaing-dagat. Subalit maaaring sangkapin ng mga ibang bersiyon ang pinatuyong pansit agaran sa halip ng sariwang bakmi. Isang karaniwang gawain sa Indonesya ang paglalagay ng panimpla ng agarang pansit, pati mga itlog at gulay. Sa awtentikong mi goreng, sariwang sangkap at espesya ang ginagamit; ngunit maaaring gamitin ang pang-agarang masang sili sa bote kung magiging praktikal.

Kadalasan, ang resipi nito na hindi pabagu-bago ay nagiging basehan para sa mga ibang putahe. Halimbawa, nabubuo ang bihun goreng kung pinalitan ang bakmi ng bihun (bihon) habang sa kwetiau goreng, kwetiau ang ginagamit na pansit.

Mga baryasyon
Sa Indonesya, karaniwang ipinapangalan ang mga baryante ng mi goreng sa mga sahog nito, habang ipinapangalan ang iba sa pinagmulang rehiyon. 
 Mi goreng ayam o ang karaniwang mi goreng na nagsasangkap ng manok, at karaniwang sinasahugan ng lasuna, bawang, sibuyas, kecap manis, itlog, at gulay
 Mi goreng ayam penyet na isang uri na pinapatungan ng ayam penyet, winasak na pritong manok na may sambal
 Mi goreng sapi na kahawig ng tradisyonal na mie goreng, ngunit nagsasangkap naman ng baka
 Mi goreng kambing na nagsasangkap ng kambing o tupa
 Mi goreng kerang, isang espesyalidad ng Batam na nagsasangkap ng litob
 Mi goreng udang na nagsasangkap ng hipon
 Mi goreng seafood na nagsasangkap ng mga iba't ibang pagkaing-dagat tulad ng isda, pusit, at hipon 
 Mi goreng Aceh isang baryante ng mi goreng mula sa lalawigan ng Aceh na nagsasangkap ng mas makapal na pansit na malaispageti sa isang maanghang at malakari na sarsa.
 Mi goreng Jawa mula sa Gitnang Java na nagsasangkap ng kecap manis, itlog, manok, at gulay. Kadalasan itong ibinebenta kasama ng mi rebus (lit. "pinakuluang pansit") o mi Jawa sa mga restoran, warung, o ng mga naglalako 
 Mi goreng tek-tek na tumutukoy sa mi goreng na ibinebenta ng mga naglalako na nagkakalantog ng wok na may tunog na "tek tek" upang ipahayag ang kanilang mga paninda. Karaniwan ito sa Jakarta at ilang malalaking lungsod sa Java, kung saan karaniwang ibinebenta ito ng mga naglalako kasama ng nasi goreng (sinangag) at mi rebus mula sa kanilang mga kariton.
 Mi goreng dhog-dhog na kilala rin bilang Mi goreng Surabaya mula sa lungsod ng Surabaya. Tumutukoy ang pangalan sa naglalako na nagbebenta ng mi goreng Surabaya na gumagamit ng malaking de-kahoy na slit drum upang ianunsiyo ang kanyang presensiya sa kapitbahayan na nagtutunog ng "dhog-dhog".

 Indomie Mi goreng, ang agarang bersiyon ng mi goreng, sikat ang Indomie Mi goreng sa Indonesya at iba pang bansa, tulad ng Olanda, Niherya, Australya, Nuweba Selandiya, Estados Unidos, at iilang bansa sa Gitnang Silangan. Inimbento ang Indoemie mie goreng ni Nunuk Nuraini. Subalit hindi goreng (gisado) itong agarang bersiyon, ngunit pinapakuluan at tinitimplahan matapos alisin ang tubig na pampakulo. Gayunpaman, sinisikap nitong maihawig ang tunay na mi goreng sa pagdagdag ng kecap manis at malutong na pritong lasuna. Karaniwan itong maihahanap sa mga warung na nagbebenta ng mga agarang pansit, inihaw na sanwits, at maiinit na inumin sa mga urbanong lugar sa Indonesya. 

May hilig ang mga Indones na tawagin ang mga kahawig na dayuhang pagkain bilang mi goreng, halimbawa sa Indonesya, kadalasang mi goreng Cina ang tawag sa chow mein at mi goreng Jepang ang tawag sa yakisoba.
 Galeriya 

 Mga sanggunian 

Kategorya:Lutuing Indones
Kategorya:Pagkaing kalye